
	Հայկ Արամի Գուրգենյանը ծնվել է 2000 թվականի հուլիսի 6-ին: 2016 թվականին ավարտել է Երևանի Ալ. Սպենդիարյանի անվան երաժշտական մասնագիտական դպրոցի փողային բաժինը՝ շեփոր մասնագիտությամբ։ 2021 թվականին ավարտել է Երևանի Կոմիտասի անվան պետական կոնսերվատորիայի բակալավրիատի ծրագիրը և նույն թվականին ընդունվել է նույն կոնսերվատորիայի մագիստրատուրա։ 
2022 թվականի փետրվարից ուսումը շարունակել է Ցյուրիխի Արվեստների համալսարանում, որտեղ 2024 թվականին ավարտել է մագիստրատուրան՝ ստանալով մագիստրոսի աստիճան (Կոնցերտմայստեր)։ 2024 թվականի հուլիսից ուսումը շարունակում է նույն համալսարանի մագիստրատուրայում՝ «Օրկեստր» մասնագիտությամբ։
2017 թվականից Հայաստանի պետական սիմֆոնիկ նվագախմբի անդամ է։              2024–2025 թվականներին ընդունվել և անցել է մեկամյա ակադեմիա-պրակտիկա Bühnen Bern-ի սիմֆոնիկ նվագախմբում։ 2026 թվականից երկու տարի ժամկետով ընդունվել է Zurich Opera Orchestra-ի կազմում։
2022 թվականին «Arloopa» ինտերնետային հավելվածի և Հայաստանի պետական սիմֆոնիկ նվագախմբի համատեղ նախագծի շրջանակում Հայկ Գուրգենյանն ակտիվորեն ներգրավված է եղել հայ և արևմտաեվրոպական կոմպոզիտորներին նվիրված ինտերակտիվ «երգող» նամականիշների ձայնագրման գործընթացում:
2026 թվականի հունիսին տպագրվել է Հայկ Գուրգենյանի հեղինակած «Հիմունքներ շեփորի համար» վարժությունների ձեռնարկը, որը նախատեսված է երաժշտական դպրոցների, երաժշտական ուսումնարանների և կոնսերվատորիայի սաների համար:
	Հայկ Գուրգենյանի համար երաշխավորագրեր են ներկայացրել ՀՀ ժողովրդական արտիստներ Տիգրան Մանսուրյանը, Հասմիկ Լեյլոյանը, Երևանի կոմիտասի անվան պետական կոնսերվատորիայի ռեկտորի պաշտոնակատար, արվեստագետ Ծովինար Մովսիսյանը, «Հայաստանի պետական սիմֆոնիկ նվագախումբ» ՊՈԱԿ-ի տնօրենի ժամանակավոր պաշտոնակատար Սարգիս Բալբաբյանը:
ՀՀ կառավարության 2021 թվականի հուլիսի 29-ի N 1218-Ա, 2023 թվականի հուլիսի 13-ի N 1161-Ա և 2025 թվականի հուլիսի 17-ի N 954-Ա որոշումների համաձայն Հայկ Գուրգենյանը ստացել է պարտադիր զինվորական ծառայությունից տարկետում:
Հայկ Գուրգենյանը 2025 թվականին տարկետում ստանալուց հետո շարունակել է իր ստեղծագործական գործունեությունը, մասնավորապես.
· 2025թ. «Gabriel Faure» շեփորահարների համաշխարհային մրցույթին արժանացել է Գրան Պրի մրցանակի.
· 2025թ. «Brahms» միջազգային առցանց երաժշտական մրցույթին արժանացել է Բացարձակ Հաղթող մրցանակին.
· 2025թ. «Bach» միջազգային երաժշտական մրցույթին արժանացել է Գրան Պրի մրցանակի.
· 2026թ. «Couperin» միջազգային երաժշտական մրցույթին արժանացել է Ադամանդե մրցանակի.
· 2025թ. «World Artistry» միջազգային երաժշտական մրցույթին արժանացել է Գրան Պրի մրցանակի:
Հայկ Գուրգենյանը 2025-26թթ. հանդես է եկել մի շարք համերգներով, մասնավորապես.
· 2025թ. հոկտեմբեր-նեյեմբեր, համերգներ Լուցերնում, Ցյուրիխում և Բերնում. 
· 2025թ. դեկտեմբեր, «Nael 2025» համերգ Շվեյցարիայի Սիմֆոնիկ Նվագախմբի կազմում.
· 2026թ. հունվար, «Անակնկալ համերգ» Ցյուրիխի Տոնհալե փոքր համերգասրահում.
· 2026թ. փետրվար, «Unsere Welt» համերգ Շվեյցարիայի Սիմֆոնիկ Նվագախմբի կազմում.
· 2026թ. մարտ, համերգ Սբ. Յոհան Շաֆհաուզեն եկեղեցում.
· 2026թ. մայիս-հունիս, երկու համերգ Ցյուրիխի կամերային նվագախմբի կազմում:
Հայկ Գուրգենյանն իր համերգային ծրագրերում մշտապես ընդգրկում է դասական և ժամանակակից կոմպոզիտորների ստեղծագործությունները, նպաստում է շեփորի համար գրված հայ կոմպոզիտորների ստեղծագործությունների նոտաների հանրահռչակմանը: 

Հաշվի առնելով Հայկ Գուրգենյանի անցած ստեղծագործական ուղին, նրա նշանակալի ներդրումը հայ մշակույթի զարգացման և հանրահռչակման գործում, ինչպես նաև Հայաստանի Հանրապետությունն ու հայկական մշակույթը միջազգային հարթակներում արժանապատվորեն ներկայացնելու փաստը և նրա խոստումնալից ապագան՝ առաջարկում ենք Հայկ Գուրգենյանին ազատել պարտադիր զինվորական ծառայությունից։

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում և պետական բյուջեի ծախսերում ավելացում չի նախատեսվում:

[bookmark: _GoBack]Նախագծի ընդունումը բխում է ՀՀ կառավարության 2023 թվականի նոյեմբերի 9-ի «ՀՀ մշակույթի պահպանության, զարգացման և հանրահռչակման 2023-2027 թվականների ռազմավարությունը և դրա կատարումն ապահովող գործողությունների ծրագիրը հաստատելու մասին» N 1951-Լ որոշմամբ հաստատված N 2 հավելվածի «Մասնավոր նպատակ «2.2՝ Մշակութային և ստեղծարար ոլորտներում ինքնազբաղ ստեղծագործողների գործունեության խթանում», «Գործողություն 3՝ երիտասարդ ստեղծագործողների ինտեգրում միջազգային մշակութային գործողություններին» և «Մասնավոր նպատակ «3.3՝ Մշակութային և կրթական քաղաքականությունների ներդաշնակեցում» ռազմավարական փաստաթղթի պահանջներից:

